ཕྱི་ལོ་༡༩༩༥ལོར་ཧོར་སྤྱི་ཁྱབ་རྒྱལ་སྲས་གཡུང་དྲུང་རྒྱལ་བ་གཙོའི་ཀླུ་ཕུག་ཡུལ་དགོན་ནས་གདན་འདྲེན་བཞིན་རྒྱ་ནག་ནས་མཁའ་ལམ་བརྒྱུད་དེ་སྦྲ་ཆེན་དམར་རུར་སྟོན་འཁོར་མང་བཅས་ཆིབས་བསྒྱུར་གནང་ནས་རབ་འབྱམས་བོན་གྱི་གཏེར་མཛོད་ཀྱི་དཀྱིལ་འཁོར་ཞལ་ཕྱེས་ཏེ་སྒྲུབ་པ་རྟགས་ཐོན་ངོས་ནས་ས་གནད་ཁག་གཉིས་ལ་གཡུང་དྲུང་བཀོད་ལེགས་ཀྱི་མཆོད་རྟེན་རེ་བརྒྱབ་པས་ས་ཕྱོགས་སུ་བྱིན་ཆེ་ཡུལ་ཕྱོགས་སུ་བཀྲ་ཤིས་པའི་དགེ་རྟགས་མང་དུ་ཤར་རོ།དེ་ལྟར་གྲུབ་རྗེས་ལྷ་ལྡན་དུ་སྟོན་འཁོར་བཅས་ཕེབས་ནས་ཇོ་བོར་གསེར་ཞལ་དང་ཚོགས་འཁོར་ཉིན་ཤས་ཕུལ་བ་མ་ཟད་ཚོགས་བསགས་མཆོད་འབུལ་རྒྱ་ཆེན་མཛད།དེའི་སྐབས་ཟླ་༨པའི་ཚེས་༡༣ཉིན་མ་གཅིག་དཔལ་ལྡན་ལྷ་མོས་ཞལ་མངོན་སུམ་བསྟན་པས་ལྷ་མོའི་ཞལ་གཟིགས་ཨཿརང་བྱུང་ཞེས་པ་ལྡེབ་གཅིག་དགོངས་གཏེར་ཕབ་ནས་ཕྲིན་གསོལ་མཛད་པ་དང་གཡུང་དྲུང་བོན་བསྟན་རྒྱས་པའི་རྟགས་མཚན་ཡང་མང་དུ་བྱུང་གསུངས།